ബസേലിയോസ് ഔഗേൻ പ്രഥമൻ

ഇന്ത്യയിലെ സുറിയാനി ഓർത്തഡോക്സ് സഭയുടെ പൗരസ്ത്യ കാതോലിക്കയും മലങ്കര മെത്രാപ്പോലീത്തയും ആയിരുന്നു **ബസേലിയോസ് ഔഗേൻ ഒന്നാമൻ** (26 ജൂൺ 1884 - 3 ഡിസംബർ 1975). മലങ്കര ഓർത്തഡോക്സ്, യാക്കോബായ സഭകളുടെ ഒരു ദശാബ്ദം നീണ്ട ഐക്യത്തിന്റെ കാലത്ത് ഇദ്ദേഹം സഭാ തലവനായി പ്രവർത്തിച്ചു. 1964ൽ അന്ത്യോഖ്യാ സുറിയാനി ഓർത്തഡോക്സ് പാത്രിയാർക്കീസ് ഇഗ്നാത്തിയോസ് യാക്കൂബ് 3ാമനാണ് ഐക്യ മലങ്കരസഭയുടെ കാതോലിക്കയായി (മഫ്രിയോനോ) ഇദ്ദേഹത്തെ വാഴിച്ചത്. ഇദ്ദേഹത്തിന്റെ ഭരണകാലം സഭയിലെ ആഭ്യന്തര കലഹം വീണ്ടും രൂക്ഷമാകുന്നതിനും തുടർന്ന് 1975ൽ സമ്പൂർണ്ണമായ പൊട്ടിത്തെറിക്കും സാക്ഷിയായി.

## ആദ്യകാല ജീവിതം
ബ്രിട്ടീഷ് ഇന്ത്യയിലെ കൊച്ചി നാട്ടുരാജ്യത്തിന്റെ ഭാഗമായ പുത്തൻകുരിശിൽ സുറിയാനി പണ്ഡിതനും യാക്കോബായ പുരോഹിതനും ആയ തുരുത്തി ചോറ്റാകുളത്തുംകര അബ്രാഹം മല്പാന്റെയും ഭാര്യ ചെറുവിള്ളിൽ വാളിയിൽ അന്നമ്മയുടെയും മകനായി 1884 ജൂൺ 26നാണ് ഔഗേൻ പ്രഥമൻ ജനിച്ചത്. മത്തായി എന്നായിരുന്നു അദ്ദേഹത്തിന്റെ ആദ്യ പേര്. അദ്ദേഹത്തെ മാമ്മോദീസ മുക്കിയ മുറിമറ്റത്തിൽ പൗലോസ് ഇവാനിയോസ് മെത്രാൻ ആണ് ഈ പേര് അദ്ദേഹത്തിന് ഇട്ടത്. അദ്ദേഹത്തിൻറെ പിതാവിൻറെ സുറിയാനി അധ്യാപകനും ഗുരുവും ആയിരുന്നു ഇവാനിയോസ്. പുത്തൻകുരിശിൽ അമ്മവീട്ടിൽ താമസിച്ചുകൊണ്ടാണ് മത്തായി പ്രാഥമിക വിദ്യാഭ്യാസം പൂർത്തിയാക്കിയത്. വളരെ ചെറുപ്പത്തിൽ തന്നെ അദ്ദേഹം മലങ്കര മൽപാൻ കോനാട്ട് മാത്തൻ കോർഎപ്പിസ്കോപ്പയുടെ ശിഷ്യത്വം സ്വീകരിച്ച് പാമ്പാക്കുട സെമിനാരിയിൽ നിന്ന് ദൈവശാസ്ത്ര വിദ്യാഭ്യാസം നേടി. കടവിൽ പൗലോസ് അത്തനാസിയോസ് മെത്രാപ്പോലീത്തയിൽ നിന്ന് യൗപദ്യാക്കോൻ പട്ടം ഏറ്റ മത്തായി തുടർന്ന് കോട്ടയത്തെ എം.ഡി. സെമിനാരി സ്കൂളിൽ ചേർന്നു ഇംഗ്ലീഷ് ഭാഷ പഠിച്ചു.

## മദ്ധ്യപൂർവ്വദേശത്ത്
കോട്ടയത്ത് ഇംഗ്ലീഷ് വിദ്യാഭ്യാസം നടത്തിക്കൊണ്ടിരിക്കവേ സിറിയക്കാരനായ സ്ലീബാ ശെമ്മാശനെ മത്തായി കണ്ടുമുട്ടി. അവർ ഒരുമിച്ച് മലങ്കരയിലെ മിക്കവാറും എല്ലാ പള്ളികളും സന്ദർശിച്ചു. സ്ലീബയുടെ സുറിയാനി പ്രസംഗങ്ങൾ മത്തായി വിവർത്തനം ചെയ്യാറുണ്ടായിരുന്നു. 1905-ൽ മത്തായി സ്ലീബയോടൊപ്പം സിറിയയിലേക്ക് പോയി. മോസൂലിലെ മാർ മത്തായി ദയാറോയിൽവെച്ച് മത്തായി ശെമ്മാശനായി നിയമിക്കപ്പെട്ടു. തുർ-അബ്ദീനിലെ ഏറ്റവും പഴക്കമേറിയ മാർ ഔഗൻ ആശ്രമത്തിലെ താമസത്തിനിടയിലാണ് മത്തായി *ഔഗൻ* എന്ന പേര് സ്വീകരിച്ചത്. അന്ത്യോഖ്യാ പാത്രിയർക്കീസ് ഇഗ്നാത്തിയോസ് അബ്ദൽ മസിഹ് 2ാമനൊപ്പം തുർ-അബ്ദീനിലെ മാർ അബ്രഹാമിന്റെ ആശ്രമത്തിലും അദ്ദേഹം കുറച്ചു ദിവസം താമസിച്ചു. പിന്നീട് അദ്ദേഹം മർദ്ദീനിലേക്ക് യാത്ര ചെയ്ത് കുർക്കുമോ ദയാറയിലെത്തി, അവിടെ ഏകദേശം ഒമ്പത് മാസത്തോളം താമസിച്ച് സുറിയാനിയിലെ നിരവധി അപൂർവ ഗ്രന്ഥങ്ങൾ പഠിച്ചു. 1908-ൽ യെറുസലേമിലെ മാർ മർക്കോസ് സുറിയാനി ഓർത്തഡോക്സ് ആശ്രമത്തിൽ പാത്രിയാർക്കീസ് ഇഗ്നാത്തിയോസ് അബ്ദല്ല 2ാമൻ അദ്ദേഹത്തെ റമ്പാൻ പദവിയിലേക്ക് ഉയർത്തി.

## സുറിയാനി പാണ്ഡിത്യം
ചെറുപ്പത്തിൽ തന്നെ സ്വന്തം പിതാവിൽ നിന്ന് സുറിയാനി അഭ്യസിച്ച ഔഗേൻ പ്രഥമൻ സ്ലീബാ ഒസ്താത്തിയോസിന്റെ കീഴിൽ ആ ഭാഷയിൽ പ്രാഗത്ഭ്യം നേടി. തുർക്കിയിലെയും സിറിയയിലെയും വിവിധ സിറിയൻ ഓർത്തഡോക്സ് ആശ്രമങ്ങളിൽ താമസിച്ച അദ്ദേഹം വിവിധ സിറിയൻ പണ്ഡിതരുമായി സമ്പർക്കം പുലർത്തിയതും സുറിയാനി ഭാഷയിൽ പ്രാവീണ്യം നേടാൻ അദ്ദേഹത്തെ സഹായിച്ചു. മലയാളം, സംസ്കൃതം, സുറിയാനി ഭാഷകളിൽ പ്രാവീണ്യം നേടിയ അദ്ദേഹം, കന്യകാമറിയത്തിന്റെയും പരുമലയിലെ ഗ്രിഗോറിയോസിന്റെയും തിരുനാളുകൾക്കായി പാശ്ചാത്യ സുറിയാനിയിൽ 'പെംകീസ (ഫെൻകിതോ) നമസ്കാരം' രചിക്കുകയും അവ മലയാളത്തിലേക്ക് വിവർത്തനം ചെയ്യുകയും ചെയ്തു. പ്രുമിയോണുകൾ, വലിയ നോമ്പിലെ നമസ്കാരം, പട്ടംകൊട ശുശ്രൂഷാക്രമങ്ങൾ, പള്ളിക്കൂദാശ ക്രമങ്ങൾ എന്നിവയും അന്ത്യോഖ്യൻ സുറിയാനി ആചാരക്രമത്തിൽ നിന്ന് അദ്ദേഹം മലയാളത്തിലേക്ക് വിവർത്തനം ചെയ്യപ്പെട്ടിട്ടുണ്ട്. പരിശുദ്ധ സുന്നഹദോസുകൾക്കും വാങ്ങിപ്പിനും ഉള്ള ഹൂത്തോമോകളും അദ്ദേഹം രചിച്ചു.

## ഇന്ത്യയിലേക്കുള്ള തിരിച്ചുവരവും പൗരോഹിത്യവും
ഇന്ത്യയിലേക്ക് മടങ്ങിയെത്തിയ ഔഗേൻ റമ്പാൻ കോട്ടയം ചെറിയപള്ളിയിൽ  സ്ലീബാ ഒസ്താത്തിയോസ് മെത്രാപ്പോലീത്തയിൽ നിന്ന് പൗരോഹിത്യം സ്വീകരിച്ചു. 1909ൽ ഓർത്തഡോക്സ് യാക്കോബായ ഭിന്നിപ്പിന്റെ കാലത്ത്, പാത്രിയാർക്കീസ് അബ്ദുള്ളയെയും മെത്രാപ്പോലീത്ത ഒസ്താത്തിയോസിനെയും അനുഗമിച്ചുകൊണ്ട് ഔഗൻ റമ്പാൻ അവർ സന്ദർശിച്ച പള്ളികളിൽ പോവുകയും അവരുടെ സുറിയാനിയിലുള്ള പ്രസംഗങ്ങൾ വിവർത്തനം ചെയ്യുകയും ചെയ്തു. എന്നാൽ മലങ്കര സഭയിലെ വിഭാഗീയ തർക്കങ്ങളിൽ അദ്ദേഹം വ്യക്തിപരമായി നിഷ്പക്ഷത പാലിച്ചിരുന്നു. 1912ൽ വട്ടശ്ശേരിയിൽ ദിവന്നാസിയോസിന്റെ അപേക്ഷപ്രകാരം പാത്രിയർക്കീസ് ഇഗ്നാത്തിയോസ് അബ്ദൽ മസിഹ് 2ാമൻ ഇന്ത്യയിൽ എത്തിയപ്പോൾ, ഔഗേൻ റമ്പാൻ നിരണം സെന്റ് മേരീസ് പള്ളിയിൽ അദ്ദേഹത്തെ സന്ദർശിച്ചിരുന്നു. അവിടെവെച്ച് പാത്രിയർക്കീസ് അബ്ദൽമസിഹ് മുറിമറ്റത്തിൽ പൗലോസ് ഇവാനിയോസിനെ ബസേലിയോസ് പൗലോസ് 1ാമൻ എന്ന പേരിൽ പൗരസ്ത്യ മഫ്രിയോനോ ആയി വായിക്കുന്ന ചടങ്ങിലും അദ്ദേഹം പങ്കെടുത്തു. പിന്നീട് അദ്ദേഹം മദ്രാശിയിലേക്ക് പോയി, അവിടെ സഭാവിശ്വാസികൾക്ക് ആത്മീയ ശുശ്രൂഷകളും വിശുദ്ധ കുർബാനയും നടത്തുകയും ചെയ്തു.

1927 മെയ് 15 ന് യെറുശലേമിൽ വച്ച് അന്ത്യോഖ്യാ പാത്രിയർക്കീസ് ഇഗ്നാത്തിയോസ് ഏലിയാസ് തൃതിയൻ ഔഗേൻ റമ്പാനെ തിമോത്തിയോസ് എന്ന പേരിൽ മെത്രാനായി വാഴിച്ചു. ഇതിനെ തുടർന്ന് അദ്ദേഹം മോർ തിമോത്തിയോസ് ഔഗേൻ എന്ന് അറിയപ്പെടാൻ തുടങ്ങി. കണ്ടനാട് ഭദ്രാസനത്തിന്റെ അധ്യക്ഷനായാണ് അദ്ദേഹം നിയമിതനായത്

1930കളുടെ അവസാനത്തിൽ അദ്ദേഹം ബാവാകക്ഷി വിട്ട് മെത്രാൻ കക്ഷി വിഭാഗത്തിലേക്ക് കൂറുമാറി. പിന്നീട് അദ്ദേഹം കോട്ടയം ഓർത്തഡോക്സ് പഴയ സെമിനാരിയുടെ പ്രിൻസിപ്പലായി. കൂടാതെ കണ്ടനാട്, തുമ്പമൺ ഭദ്രാസനങ്ങളുടെ അദ്ധ്യക്ഷ ചുമതലകളും വഹിച്ചു.

## കിഴക്കിൻ്റെ കാതോലിക്കയും മലങ്കര മെത്രാപ്പോലീത്തയും (1964–75)
1958ലെ സുപ്രീം കോടതി ഉത്തരവിനുശേഷം അരനൂറ്റാണ്ട് നീണ്ട വ്യവഹാരങ്ങൾ അവസാനിപ്പിച്ച് മലങ്കര സുറിയാനി സഭയുടെ ബാവാ കക്ഷി, മെത്രാൻ കക്ഷി വിഭാഗങ്ങൾ മലങ്കര സുറിയാനി ഓർത്തഡോക്സ് സഭ എന്ന പേരിൽ സുറിയാനി ഓർത്തഡോക്സ് സഭയുടെ യുടെ ഭാഗമായി വീണ്ടും ഒന്നിച്ചു.

1962 മെയ് 17-ന് പുനരേകീകൃത മലങ്കര അസോസിയേഷൻ നിരണത്ത് യോഗം ചേർന്നപ്പോൾ, ബസേലിയോസ് ഗീവർഗീസ് രണ്ടാമൻ കാതോലിക്കായുടെ പിൻഗാമിയായി ഔഗേൻ തിമോത്തിയോസ് തിരഞ്ഞെടുക്കപ്പെട്ടു. ഗീവർഗീസ് രണ്ടാമന്റെ നിര്യാണത്തെത്തുടർന്ന്, തിമോത്തിയോസ് മലങ്കര മെത്രാപ്പോലീത്തയായി ചുമതലയേറ്റു. 1964 മെയ് 22-ന്, സഭയുടെ പരമോന്നത തലവനായ അന്ത്യോഖ്യാ സുറിയാനി ഓർത്തഡോക്സ് പാത്രിയർക്കീസ് ഇഗ്നാത്തിയോസ് യാക്കൂബ് 3ാമൻ കേരളത്തിലെത്തി മലങ്കര സഭാ സുന്നഹദോസ് വിളിച്ചുചേർക്കുകയും അതിൽ വെച്ച് ഔഗേൻ തിമോത്തിയോസിനെ പൗരസ്ത്യ കാതോലിക്കയായി അവരോധിക്കുകയും ചെയ്തു.
 
സ്ഥാനനാരോഹണ വേളയിൽ നടത്തിയ പ്രസംഗത്തിൽ, അവിടെ തടിച്ചുകൂടിയ ജനക്കൂട്ടത്തോട് പാത്രിയർക്കീസ് പറഞ്ഞു: 

സഭയുടെ പുരോഗതി കണക്കിലെടുത്ത് 1964 നവംബർ 20-ന് കുറച്ച് ബിഷപ്പുമാരെ കൂടി വാഴിക്കാൻ തീരുമാനിച്ചു.

### പോൾ ആറാമൻ മാർപാപ്പയുടെ സന്ദർശനം
ബോംബെയിൽ നടന്ന ദിവ്യകാരുണ്യ കോൺഗ്രസിൽ പങ്കെടുക്കാൻ പോൾ ആറാമൻ മാർപാപ്പ ഇന്ത്യ സന്ദർശിച്ചപ്പോൾ, ഔഗേൻ പ്രഥമനെ കാണാനുള്ള ആഗ്രഹം പ്രകടിപ്പിച്ചു. ഇതിനേത്തുടർന്ന് ഔഗേൻ പ്രഥമൻ ബോംബെയിലേക്ക് പോവുകയും 1964 ഡിസംബർ 3ന് മാർപാപ്പയുമായി കൂടിക്കാഴ്ച നടത്തുകയും ചെയ്തു. തന്റെ അതിഥിയായി റോം സന്ദർശിക്കാൻ മാർപ്പാപ്പ ഔഗേൻ പ്രഥമനെ ക്ഷണിച്ചു. കേരളം സന്ദർശിക്കാനും അവിടത്തെ പുരാതന ക്രിസ്ത്യൻ സമൂഹത്തെ കാണാനുമുള്ള ആഗ്രഹവും മാർപ്പാപ്പ പ്രകടിപ്പിച്ചു.

 
### ആഡിസ് അബാബ സമ്മേളനം
1965 ജനുവരിയിൽ, എത്യോപ്യയിലെ അഡിസ് അബാബ യിൽ നടന്ന ഓറിയൻ്റൽ ഓർത്തഡോക്സ് സഭകളുടെ സുന്നഹദോസിൽ ഇന്ത്യയിലെ സുറിയാനി ഓർത്തഡോക്സ് സഭയെ പ്രതിനിധീകരിച്ച് 81കാരനായ ഔഗേൻ പ്രഥമൻ പങ്കെടുത്തു. എത്യോപ്യൻ ചക്രവർത്തി ഹെയ്‌ലി സെലാസി ആണ് ഈ സമ്മേളനം വിളിച്ചുകൂട്ടിയത്. പാത്രിയർക്കീസ് യാക്കൂബ് 3ാമൻ സുറിയാനി ഓർത്തഡോക്സ് സഭയുടെ മുഴുവന്റെയും പേരിൽ സമ്മേളനത്തിൽ പ്രസംഗിച്ചു. മലങ്കര എപ്പിസ്‌കോപ്പൽ സുന്നഹദോസ് സെക്രട്ടറി ഡാനിയേൽ ഫിലക്‌സിനോസ്, ടി.സി. ജേക്കബ്, വി.സി. സാമുവൽ കൂടാതെ കെ.സി.ജോസഫ്. എന്നിവർ ഔഗേൻ പ്രഥമനെ അനുഗമിച്ചിരുന്നു.

### മെത്രാഭിഷേകങ്ങളും പ്രധാന ശാസനങ്ങളും
1966 മാർച്ച് അവസാനത്തോടെ, കോട്ടയം മാർ ഏലിയ ചാപ്പലിനെ തന്റെ ഔദ്യോഗിക കത്തീഡ്രലായി പ്രഖ്യാപിച്ചു ഔഗേൻ പ്രഥമൻ പ്രഖ്യാപിച്ചു.

1966 ഓഗസ്റ്റ് 24ന്, കോലഞ്ചേരി സെന്റ് പീറ്റേഴ്‌സ് & സെന്റ് പോൾസ് ഓർത്തഡോക്സ് സുറിയാനി പള്ളിയിൽ വെച്ച് യൂഹാനോൻ സെവേറിയോസ്, തോമസ് തിമോത്തിയോസ്, ഫിലിപ്പോസ് തിയോഫിലോസ് എന്നിവരെ മെത്രാപ്പോലീത്തമാരായി ഔഗേൻ പ്രഥമൻ വാഴിച്ചു. പുതുതായി വാഴ്ത്തപ്പെട്ട ഈ മെത്രാപ്പോലീത്തമാരെ യഥാക്രമം കൊച്ചി, മലബാർ, അങ്കമാലി എന്നീ ഭദ്രാസനങ്ങളുടെ അധിപന്മാരായി നിയമിച്ചു.

പൗരസ്ത്യ കാതോലിക്കാ എന്ന നിലയിൽ, ഔഗൻ ഒന്നാമൻ 1967 ഡിസംബർ 21-ന് കോട്ടയം പഴയ സെമിനാരിയിൽ വിശുദ്ധ മൂറോൻ (അഭിഷേക തൈലം) കൂദാശയും നടത്തി.

## രണ്ടാം സഭാപിളർപ്പ്, അന്ത്യം, പിന്തുടർച്ച
1970കളുടെ തുടക്കത്തിൽ, സഭയിലെ വിഭാഗീയത വീണ്ടും ശക്തമായി. 1971 ഒക്ടോബർ 6 മുതൽ, ഔഗേൻ പ്രഥമൻ തന്റെ ഔദ്യോഗിക തലക്കെട്ടിൽ "മാർ തോമാശ്ലീഹായുടെ ശ്ലൈഹിക സിംഹാസനത്തിൽ ആരൂഢനായിരിക്കുന്ന" എന്ന പ്രയോഗം ഉൾപ്പെടുത്താൻ തുടങ്ങി. ഇതിനെതിരെ സഭയ്ക്ക് അകത്തുനിന്ന് തന്നെ വിയോജിപ്പുകൾ ഉണ്ടായി. മാർത്തോമായുടെ സിംഹാസനം എന്ന പ്രയോഗത്തെ പാത്രിയർക്കീസ് യാക്കൂബ് 3ാമനും എതിർത്തു. തുടർന്ന് ഇരുവരും തമ്മിൽ കത്തിടപാടുകളിലൂടെ കടുത്ത വാദപ്രതിവാദങ്ങൾ തുടങ്ങി. 1975ൽ യാക്കൂബ് 3ാമന്റെ നേതൃത്വത്തിൽ ചേർന്ന ആകമാന സുറിയാനി ഓർത്തഡോക്സ് സഭാ സുന്നഹദോസ് ഔഗേൻ പ്രഥമനെ സ്ഥാനഭ്രഷ്ടനാക്കി. എന്നാൽ ഔഗേൻ പ്രഥമനോ അദ്ദേഹത്തിന്റെ അനുയായികളോ ഇത് അംഗീകരിച്ചില്ല. ഇതിനെത്തുടർന്ന് പാത്രിയർക്കീസ് അദ്ദേഹത്തെ മുടക്കുകയും പകരം കണ്ടനാട് ഭദ്രാസനാധിപനായ പീലക്സീനോസ് പൗലോസിനെ പുതിയ കാതോലിക്കയായി അവരോധിക്കുകയും ചെയ്തു. പാത്രിയർക്കീസ് പക്ഷക്കാർ, പുതുതായി നിയമിക്കപ്പെട്ട ബസേലിയോസ് പൗലോസ് 2ാമനെ തങ്ങളുടെ കാതോലിക്കയായി സ്വീകരിച്ചതോടെ സഭാ പിളർപ്പ് പൂർണ്ണമായി. ഇതോടെ ഔഗേൻ പ്രഥമൻ സ്വയം വിരമിക്കുന്നതായി പ്രഖ്യാപിച്ച് സ്ഥാനമൊഴിഞ്ഞു. ഇതിനേത്തുടർന്ന് ഔഗേൻ പ്രഥമന്റെ അനുയായികൾ വട്ടക്കുന്നേൽ ബസേലിയോസ് മാത്യൂസ് 1ാനെ തങ്ങളുടെ കാതോലിക്കയായി തിരഞ്ഞെടുത്തു. ഔഗേൻ പ്രഥമന്റെ നിലപാടിനെ പിന്തുണക്കുന്നതിന്റെ ഭാഗമായി അദ്ദേഹം മാർത്തോമാ എന്ന പദം സ്വന്തം ഔദ്യോഗിക നാമത്തിൽ ചേർക്കുകയും "മാർ തോമാശ്ലീഹായുടെ ശ്ലൈഹിക സിംഹാസനത്തിൽ ആരൂഢനായിരിക്കുന്ന" എന്ന പ്രയോഗം തുടരുകയും ചെയ്തു. 

1975 ഡിസംബർ 8 ന്, തന്റെ വിരമിക്കലിന് രണ്ടു മാസത്തിനുശേഷം, ബസേലിയോസ് ഔഗേൻ പ്രഥമൻ അന്തരിച്ചു. കോട്ടയം ദേവലോകത്തുള്ള കാതോലിക്കേറ്റ് അരമനയിലെ ചാപ്പലിലാണ് അദ്ദേഹത്തിന്റെ ഭൗതികദേഹം സംസ്കരിക്കപ്പെട്ടത്.

അടുത്ത കാതോലിക്കയായി പൗലോസ് 2ാമനെ പിന്തുണച്ചവർ ആധുനിക യാക്കോബായ സഭയായും മാത്യൂസ് 1ാമനെ പിന്തുണച്ചവർ ആധുനിക ഓർത്തഡോക്സ് സഭയായും പരിണമിച്ചു. സഭാ സ്വത്തുക്കളുടെയും പള്ളികളുടെയും ഭരണവുമായി ബന്ധപ്പെട്ട് ഇരുവിഭാഗങ്ങളും തമ്മിലുള്ള കലഹം ഇന്നും തുടരുന്നു.

## കൂടുതൽ വായന
* H.H. BASELIOS AUGEN I FOURTH CATHOLICOSE &#91;1964-1975&#93; By EDITOR DR. RAJAN MATHEW, PHILADELPHIA
* K. V. Mammen Kottackal & Jose Kurien Puliyeril; Mar Augen Catholicos, the Strong Prelate Behind the Catholicate (Biography in English); Kottackal Publishers, published May 1976.
* K. V. Mammen Kottackal; MAR AUGEN BAVA The Guard of Catholicate (മാർ ഔഗേൻ ബാവാ, കാതോലിക്കേറ്റിന്റെ കാവൽഭടൻ - Biography in Malayalam); Kottackal Publishers, Manganam, Kottayam; Third Impression : 8 December 2000. [pdf - https://web.archive.org/web/20120113054439/http://www.malankaraorthodoxtv.in/Books/Biography%20of%20Augen%20Bava.pdf]
* malankaraorthodoxchurch.in - HH Baselios Augen I
*  ബസേലിയോസ് ഔഗൻ ഒന്നാമൻ കാതോലിക്കോസിന്റെ ഫോട്ടോകൾ - oldphotos.marthoman.tv 
* ഓർത്തഡോക്സി കോഗ്നേറ്റ് പേജ് നൽകുന്ന, അഡിസ് അബാബ കോൺഫറൻസിനെക്കുറിച്ചുള്ള സമർപ്പിത പോർട്ടൽ 

## അവലംബം
*